
Omnibus  qui  sunt  Bononiae,  ejusque  Spiritualis  Ditionis  Civitatum, 
Regionum,  et  Terrarum,  Clero,  Civibus,  Incolis,  Dilectis  Dei,  vocatis 
Sanctis:  gratia  Vobis  et  pax  a Deo,  Patre  Nostro,  et  Domino  Iesu  Christo. 


Novo  Grege  in  Vobis,  Bononienses  eximii,  Nos  esse  donatos, 
ac  novum  in  Nobis  datum  Vobis  esse  Pastorem  vel  ex  hisce  salu- 
tationibus intelligite,  et  praesentibus  Literis  certiores  estote. 

Anno,  enim  XVIII.  jam  procurrente,  ex  quo  SSmus  I).  N. 
PIUS  PP.  IX.  pro  ea , quam  semper  aluit  Dominici  Gregis  solicitu- 
dine,  proque  ea,  quam  assidue  in  Nos  impendit  benignitate,  Aesinae 
perillustris  Diaeceseos  Pastoralem  Curam  Humilitati  Nostrae  rite  com- 
misit; Suam  esse  nuper  Nobis  voluntatem  aperuit,  ut  ingens  per- 
quam insignis  Bononiensis  Archiepiscopatus  pondus  (altero  interim  ad- 
ministrationis  titulo  ad  tempus  retento,  absque  ulla  sive  onerum,  sive 
honorum  innovatione)  omni  rerum  difficultate  despecta,  nec  factis  in- 
duciis, alacriter  susciperemus. 

Iam  vero  qui  tanto  Pontifici,  totque  in  angustiis  constituto,  si 
quid  nostri  qualiscumque  operis  ac  laboris  forte  appetierit,  obtem- 
perare non  debeamus  ? 

Porro  agebatur  in  praesentiarum  de  Italicarum  Ecclesiarum  pro- 
visu: idipsum  vero  Sui  de  hujusmodi  Translatione  propositum  jam 
alias  (quid  valeant  humeri  et  aetas  consulentes)  demisso  animo  de- 
clinavimus: quamobrem  iniquum  videretur  profecto  mentis  ejus  ite- 
ratae significationi  ulterius  obsistere,  ac  obsistendo,  communis  Pa- 
tris angores  Nos  etiam  quodammodo  amplificare. 

Itaque  cunctis  comperta  jam  sunt  Romani  Pontificis  Acta,  qui- 
bus die  XXIV.  M.  Nov.  A.  D.  MDCCCLXXI  (cum  sponte  sui  mu- 
neris nnncium  remisisset  commendatissimus  Antecessor,  S.  R.  E. 
Cardinalis  amplissimus,  Philippus  Maria  Guidi)  Nos  nimirum,  quamvis 
immeritos,  rei  quamvis  impares  magnitudini,  Bononiensis  Archiepi- 
scopatus  muniis  ac  dignitati  renunciare  minime  dedignabatur : paullo- 
que  post  sacro  etiam  pallio  Nos  de  more  honestavit. 

Ab  ipso  ergo  temporis  vestigio,  Fratres  charissimi,  ac  Dilectissimi 
Filii,  Animarum  vestrarum,  omnisque  spiritualis  Bononiensis  Ecclesiae 
negocii  coram  Deo,  ejusque  catholica  Ecclesia,  sponsores  cum  simus 
constituti;  id  unum  Nobis  ex  hoc,  et  in  posterum  defixum  in  corde 
gerere  universis  omnibus  profitemur:  aeternae  uniuscujusque  saluti, 
cum  omni  charitate,  prospicere. 

Multa  quidem  huic  procurandae  saluti  obversantur,  in  hac  tem- 
porum iniquitate , et  per  omnem  terrarum  orbem  in  Catholicam  Re- 
ligionem impietate,  quamvis  frustra,  infremente,  obnitente,  vimque 
suam  in  omne  hominum  societatis  corpus,  veluti  per  venas  lethalem 
saniem,  diffundente. 

Sed  jam  vel  ab  operis  Nostri,  relligiosi  prorsus,  exordiis  recreat, 
reficit,  et  sustentat  ipsius  Bononiensis  Ecclesiae  satis  firma  conditio. 
Novimus  enim  in  quo  potissimum  hodie  Nostram,  omniumque  com- 
mendationem praeclarissima  haec  Ecclesia  promereatur.  Ostentet  ea 
quidem  Sex  plane  Pontifices,  Romanae  Sedis  decus  et  ornamentum, 
suos  fuisse  natalibus,  sapientia,  virtute  ac  fama:  quorum,  om- 
nium recentissimus,  eminet  ille,  qui  vel  solus,  ingenio  et  scriptis. 
docentis  Bononiae  gloriae  ac  nomini  satis  superque  sufficeret , Bene- 
dictus PP.  XIV.,  Prosper  Lambertinus.  Scilicet  haec,  et  hujusmodi 
christianam  Bononiam  supra  modum  illustrant,  planeque  exsuperant 
quidquid  in  ejus  ellogium  habeant  lectissimae  antiquitatis  scriptores, 
vel  qui  alii  humana  solummodo  merita,  civilemve  excellentiam  ejus 

pertractarunt.  Verum  in  hoc  princeps  Nobis.  in  hoc  hodie  posita  sit. 
omnium  judicio,  laus  ejus  praestantissima  : quod  cum  nulla  tandem 
orbis  regio  habeatur,  in  qua  multa  R,ei  christianae  damna  et  incom- 
moda inlata  non  deplorentur ; Bononia  tamen,  in  universum  inspecta, 
Romanae  Urbis,  Patriae  Nostrae,  quasi  consors  et  aemula,  in  ea  per- 
sistit, in  ea  manet,  velut  alte  locata,  Apostolica  Relligione.  quam  a 
Petro,  in  Italiam  ab  Urbe  Roma  productam,  et  dilatatam,  primum  rece- 
pisse non  dubitamus. 

Sunt  haec  quidem,  Bononia  potens  ac  felix,  Tutelaris  tuae  Dei- 
parae Virginis  interminata  miracula,  quae  Te  suis  e templis,  et  prae- 
sertim e Lucana  Aede  Sua  et  Icone,  inter  rerum  vicissitudines,  inter 
partium  studia,  inter  hostium  obsidiones  et  bella,  nunquam  a Christi 
fide,  suaque  a pietate  dulcissima  deficere  passa  est,  nec  discedere 
patietur  unquam.  Teque  certe,  finitimosque  populos,  una  tecum  Gre- 
gem auspicatissimum  componentes,  ipsi  quasi  adhuc  e coelesti  sede 
depascunt,  cumque  augustissima  Dei  Matre  custodiunt  vetustiores 
Episcopi  tui  sanctimoniae  nota  cultuque  conspicui : Zamas,  Aeduos, 
Faustinos,  dicimus,  et  Basilios,  Eusebios,  ac  Felices ; Paternianos, 
Tertullianos,  et  Iocundos,  et  Theodoros.  et  quotquot  in  vitae  libro  in- 
scribuntur, et  emicant.  Sed  Te,  inprimis,  Praesul  omnium  veneratis- 
simus  Petronius  S.  solicitius  tuetur,  et  Bononiensis  Gentis  Patrono- 
rum Coelitum  veluti  aemulanti  choro  circumdatus,  Floriani  et  Procu- 
li. Vitalis  et  Agricolae,  Hermetis,  Aggaei  et  Caji,  et  Bononiensium 
concivis  Catharinae,  et  Dominici  S.  Gusmani,  cujus  corporis  custodia 
et  cultu  inclyta  Bononia  superbit,  et  infinitae  propemodum  omnigenae 
Sanctorum  multitudinis,  eorum  praecipue,  quorum,  cum  istis,  venera- 
tio antiquior  et  charior  toti  inest  Arcliidiaecesi,  vel  plebibus  ejus 
singillatim;  Te  incorruptam  servasse  laetatur,  Teque  invictus  serva- 
bit suo  Patrocinio  apprime  devotam,  illoque  dignam  Te  manentem 
in  aevum. 

Ac  pergat  utique  SS.mus  Praesul,  et  Nos  licet  immerentes 
haeredes  et  Successores  longinquos  (sic  tamen  a PIO  IX.  P.  M.  re- 
nunciatos,  sicuti.  Felicis  piissimi  loco  superventurum,  Petronium  ipsum 
Caelestinus  Rom.  aeque  Pontifex  ad  Bononienses  mittebat ) Nos  mo- 
do, cum  Carolo  Nostri  Nominis  Auspice,  et  omnium  Antistitum  exem- 
plari et  auxiliatore  praecipuo,  singulariter  foveat  ac  tutetur ; quo  su- 

pernis  eorum  curis,  nostris  si  quid  valeamus,  adjunctis,  Deo  semper 
fidissima,  inclyta  Bononia,  stes,  ac  perseveres  immota. 

Speramus  autem  per  Suas  etiam  preces,  unanimi  charitate  Coe- 
litibus  cunctis  profundendas,  opem  Nobis  impetraturos  esse  Metro- 
politanae Sedis  hujus  coronam  et  gaudium , circumstantes  Confratres 
Episcopos,  quorum  intuentes  Nos  vitam  et  regimen,  utinam  omnium 
humiles  simul  ac  solertes  aemulatores  exstitisse  aliquando  glorie- 
mur ! 

Hinc  Numini  divino  confisi,  nos  quoque  labia  nostra,  ubi  opor- 
teat, ab  adserendis,  et  vindicandis  Religionis  nostrae  doctrinis  pro- 
hibebimus nunquam:  morem  alicui,  partium  favori,  aut  humanis  vitiis 
blandientes,  quasi  personarum  acceptores,  vel  tempori  servituri,  geremus 
nequaquam;  sed  omnes  in  Christo  amplectentes,  ad  obsequium  fidei 
ss.mae , ad  christianam  vitae  rationem , quaquaversus  allicere,  et 
comparare  enitemur.  Dolendum  quidem  est  multis  nunc  Episcopalem 
dispensationem  sacris  et  temporalibus  destitui  subsidiis;  sed  Deus 
faxit,  ut  quod  extra  nos,  adversis  sortibus,  imminutum  reperiamus, 
in  singulorum  animis,  alacrius  jam  ad  divina  excitatis,  saltem  quodam- 
modo compensetur. 

Nec  est,  re  vera,  cur  animis  deficere  debeamus,  quamvis  multa 
obiiciantur  infesta.  Atque  illud  in  primis  nutantia  corda  firmaret,  quod 
Christus  Iesus  Suo  ipsemet  oraculo  pollicetur,  inferorum  potias  nun- 
quam esse  contra  Ecclesiam  praevalituras : ea  firmaret  ejusdem  Ecclesiae 
Auctoris  promissio,  falli  utique  nescii,  qua  certum  Suis  discipulis  fe- 
cit Se  cum  illis  usque  ad  saeculi  consummationem  futurum:  ac  ipsa, 
denique  Ecclesiae  persequutionum  series  ac  successio  ad  strenue  bonum 
certamen  certandum  jam  sine  dubio  corroborat  filios  ejus,  hostibus  hinc 
inde  impetitos;  eorum  enim  persequutionum  exitus  et  summa  semper 
Apostolicae  Sedi,  totique  ChristifideUum  generi  splendidioris  victoriae 
caussa  exstitit  atque  occasio;  ut  quo  Crucis  Christi  virtus  inhonestius 
interdum  opprimi  videatur,  eo  gloriosius  longe  lateque  splendeat  ac 
triumphet. 

Nostris  vero  diebus  tanto  certior  spes  animo  inhaeret,  ut  omnia 
ad  ulteriorem  Dei  gloriam  proficiant  mala  ipsa  quae  nunc  experimur, 
quo  nequit  illa  fraudari  intima  Ecclesiae  suavissima  persuasio  : fore 
quidem,  ut  Immaculatae  Virginis  interveniente  virtute,  infernus  hostis 


— 7 


in  sua  vincula  redigatur,  et  christianus  populus  in  pulchritudine  pacis 
demum  instauratus  considat. 

Iamque  exoptati  muneris  quasi  pignus  ab  ipsa  Dei  Matre  San- 
ctissima porrectum  esse  arbitramur;  dum  PIUM  IX.  P.  M.  Imma- 
culatae Originis  ejus  Adsertorem  praeelectum,  et  Romanor.  Pontifi- 
cum inerrantiae  dogmate,  ab  Occumenica  Synodo  recognito,  ac 
definito,  clariori  lumine  decoratum,  vel  Petri  annos,  unicum  e Romanor. 
Pontificum  continuatione  legitima,  dedit  praetergredi  potuisse. 

Meliora  igitur  exoptantes,  et  cum  silentio  salutare  Dei  praestolantes, 
jam  praesentibus  Christianarum  gentium  necessitatibus  unanimes,  et  pro 
viribus  unusquisque  mederi  conemur,  eas  impediamus  saltem  augeri. 

Nec  tamen  ulla  erit  ullius  populi  in  veritate  ac  bonitate  secu- 
ritas, eorum  nisi  membra  unaquaeque  industriis  omnigenis  se  curari 
permittant,  eorumque  Ordines  universi  in  omne  opus  bonum  suo  cum 
Pastore  intendant,  studeant,  et  adlaborent. 

Adeste,  quapropter,  Nobis  adeste,  fidelissimae  Oves,  et  Illi  sub- 
jacete libenter,  qui  id  unum  gestit,  V os  in  Domini  pascua,  per  medios 
etiam  lupos,  si  forte  occurrerent,  agere,  et  ibi  incolumes  collocare. 

Adeste,  quotquot  in  Domini  sortem  vocati,  Clerum  efficitis  scien- 
tiae pretio,  egregia  vitae  ratione,  et  sacrarum  clerum  peritia,  assi- 
duitate, ac  ardore  adeo  praefulgentem,  ut  totius  Cleri  forma  et  exemplum 
cum  Romano  Clero,  Bernardi  verbis,  valeat  consalutari. 

Adeste,  ante  alios,  V os  adeste , Basilicae  Cathedralis  Canonici, 
in  quibus  praesertim  tota  viget  Cleri  Bononiensis  effigies  : utpote  qui 
pietate,  ac  pietatis  studio,  nec  non  sapientia,  dignitate,  ipsa  quoque 
comitate  morum  amplissimi  et  venerandi:  Vosque  adeste,  ceterarum 
Ecclesiarum,  Petronianum,  Joannianum,  Centense,  Conlegia,  quae 
externis  honoribus,  non  laude  virtutis  minora,  cum  omnibus  Cleris 
ac  Dignitatibus  in  Christo  suscipimus,  et  commendamus. 

Et  prae  ceteris  hisce  ipsis,  Nobis  adeste,  Parochi  spectatissimi,  in 
quibus  Episcopi  cura  in  singulas  Gregis  divisiones  quodammodo  mul- 
tiplicatur : opera  vestra  et  laborem  et  patientiam  non  ignoramus. 

« Quod  si  ad  omnes  (Augustini  modis  utemur)  pertinet  sermo, 
quos  cura  nostra  complectitur ; verumtamen  Vos  etiam  alloquimur, 
Archiepiscopalis  Seminarii  Alumni  , ne  adolescere  desistatis  uti 
novella  germina  sanctitatis,  germen  pium,  examen  novellum,  flos 

honoris,  laborisque  fructus  » eorum,  qui  prophetas,  si  illud  fas  est 
usurpare,  faciunt  post  se  successores  : ac  id  nimirum  in  Vobis  eventurum 
esse  Bononiensis  Clerus  laetetur,  ubi  sacrarum  disciplinarum  studia, 
vitae  ordinem,  et  morum  accuratissimam  consuetudinem  semper, 
aeque  ac  agitis,  excolatis. 

Nec  Vos,  insuper , obliviscemur  Regularium  Ordinum,  si  quae 
relliquiae  supersunt ; probe  noscentes  quanta  experti  estis  pericula, 
quantasque  vitae  perturbationes,  et  quo  Dei  spiritu  opus  Vobis  fuit, 
ut,  tot  jactati  procellis,  jurata  olim  proposita  minime  deponeretis  : 
quare  sic  quidem,  sic  state  in  Domino  semper,  et  in  ipsa  vitae  ve- 
strae piissimae  luce,  hostilium  insectationum  iniquitas  sui  pudeat,  et 
sese  condemnet. 

Ac  apud  illos,  Vos  quoque,  saeculi  odio  non  minus  obnoxiae, 
« valete,  o flores  Ecclesiae,  sorores  Monasticae,  Christi  margaritae, 
paradisi  gemmae,  et  coelestis  patriae  participes  »,  saepe  vero  de  ter- 
restri etiam  patria,  non  sola  secreta  cordis  immolatione,  sed  operis 
etiam  concursu  bene  optimeque  merentes. 

Neque  illas  Christifidelium,  Virorum  pariter  ac  Matronarum, 
Societates  praetereamus,  quae  veram  doctrinam,  sanctamque  Dei  le- 
gem, ejusque  Ecclesiae  conculcata  jura,  sacro  foedere  pacto,  propu- 
gnant, tum  piorum  operum  institutionibus,  salubriter  excogitatis, 
et  in  actum  peropportune  deductis , tum  scolis , et  Ephemeridum 
vulgatione  suscepta  et  promota;  et  in  alendam  pietatem,  et  in  ca- 
tholicae praesertim  juventutis  bonum,  in  qua  sita  est  melioris  aevi 
fiducia,  omnem  conferunt  curam,  ac  animi,  vel  quaevis  rerum  sacri- 
ficia pro  Dei  nomine  subeunda,  gravia  quamvis,  parvipendunt. 

Sed  sacros,  vel  pios  Coetus  admirati  potius,  quam  exhortati 
hactenus,  ad  Civiles  Ordines  Nostra  Oratio  jam  converti  deberet. 

Ante  alios,  Ii  qui  rerum  summa  in  Civitate,  in  ejusque  Regioni- 
bus, in  Oppidis,  Terrisve  potiuntur,  hoc  habeant  omni  tempore  ve- 
luti  prae  oculis  positum,  et  insculptum : nisi  Dominus  aedificaverit 
civitatem , frustra  qui  eam  custodit  vigilare : Illi  e contra  a Deo  pos- 
scentes  consilia,  et  ejus  curam  cum  civilibus  negotiis  ante  omnia  ser- 
vantes, illud  semper  obtinuisse  laudentur  : fiat  pax  in  virtute  tua , et 
abundantia  in  turribus  tuis. 

Patriae  Vestrae  ornamentum,  interea,  Vos,  patricia  Nobilitate 
eminentes  Viri,  gratulationes  Nostras  excipite,  qui  ut  honoribus,  ut 
divitiis,  sic  etiam  fidae  pietatis  exemplo  Cives  ceteros  antecellitis, 
alacriter  agite,  ac  ea  ipsa  bona,  quae  nuper  commemoravimus,  ma- 
gna ex  parte  in  Vobis  locata,  vestrae  patriae  conferre  vicissim  unus- 
quisque contendite. 

In  qua  laude,  si  qui  vobis  aequandi  sint,  Eos  semper  et  cunctos 
Optimatibus  aequari  adprecamur,  qui  ingenii  dotibus,  et  studiis 
bonarum  Artium , Bononiae  doctrinam  proprii  nominis  celebritate 
honestarunt:  « in  Relligione  sapientiam,  et  in  sapientia  Relligio— 
nem  » cum  christiano  Cicerone,  Lactantio  scilicet,  certatim  quae- 
ritantes. 

Quorum  omnium,  denique,  consiliis  agendique  rationi,  omnes 
Vos,  Bononienses  Cives,  omnes  Arclhdiaecesis  Nostrae  populi,  ad 
recte  sentiendum,  sancteque  operandum  simul  una  informati ; Nostram 
profecto  expectationem  implebitis  ; Nostrisque,  ex  animo  factis.  Auspi- 
ciis benedicti,  eo  pervenietis,  ubi  Pastor  Pastorum  Christus  Jesus  suas 
oviculas  recognoscet  in  aeterna  tabernacula  suscipiendas ; illaeque  Illum 
recognoscentes,  omni  demum  luporum  timore  seposito,  secum  indivul- 
sae permaneant,  pabulis  beatitatis  ubertim,  perenniterque  refectae. 

Ad  quod,  ceterum,  prout  in  votis,  certo  impetrandum,  Metropoli- 
tanam Sedem  Nostram  singulari  etiam  (praeter  supra  commemoratos, 
cum  Virgine  Immaculata,  Bononiensis  Ecclesiae  Tutores)  Patrocinio 
Michaelis  S.  Angelorum  Principis,  et  B.mi  ac  integerrimi  Mariae 
Sponsi  Josepho  jam  quidem  totius  Christianae  gentis  Protectori,  in- 
columem servandam  exinde  confidimus,  et  in  eorumdem  nomine, 
sed  primum  in  Christo  singulis  benedicimus  et  universis. 

Testis , denique,  sit  Deus  (lubeat  cum  Apostolo  ad  Concives  Nostros 
olim  conscribente  concludere)  testis  utique  sit  Deus , quod  sine  inter- 
missione memoriam  vestram  jam  facimus  semper  in  orationibus  Nostris : 
obsecrantes  si  quomodo  prosperum  iter  habeamus  in  voluntate  Del  venien- 
di ad  Vos  ...  ut  aliquem  fructum  habeamus  in  Vobis , sicut  et  in 
ceteris  gentibus,  in  ea  nempe  Diaecesi,  quam  semper  quidem  perorna- 
bimus, Deo  adjuvante,  Nos  collegisse  non  diffitemur.  Vestra  enim 
obedientia  in  omnem  locum,  sicut  et  uniuscujusque  catholicarum  gen- 
tium laus  est  et  officium , adeo  est  divulgata , ut  et  Nos  cum 

Apostolo  valeamus  et  in  Vobis  de  Dei  gloria , deque  vestro  profe- 
ctu gaudere. 

Sic  ergo  contingat,  et  Gratia  Domini  N.  J.  C.  cum  omnibus  Vo- 
bis. Arnen. 


Dat.  Romae,  extra  portam  Flaminiam,  Mense  Decembri  An. 
MDCCCLXXI.  ipsa  die  10  Virgini  Lauretanae  sacra , qua  Gregorius  XIII. 
fel.  rec.  Bononiensem  Ecclesiam  A.  MDLXXXII.  in  Metropolitanam  Se- 
dem evexit. 

